ΓΡΑΠΤΗ ΕΡΩΤΗΣΗ E-1036/98 υποβολή: Fernando Fernαndez Martνn (PPE) προς την Επιτροπή (6 Απριλίου 1998)

Θέμα: Ανθρώπινα δικαιώματα και δημοκρατία

Το κονδύλιο του προϋπολογισμού Β7-7020 είναι εφοδιασμένο με 19 εκατ. Ecu και προορίζεται για την ενίσχυση των ανθρωπίνων δικαιωμάτων και της δημοκρατίας στις αναπτυσσόμνες χώρες: πρόκειται για δράσεις που σχετίζονται με την άσκηση της κρατικής εξουσίας (υποστήριξη στα νεοεκλεγέντα εθνικά κοινοβούλια, ενίσχυση της ανεξαρτησίας της δικαστικής εξουσίας, διαφάνεια στη διαχείριση των δημόσιων οικονομικών κ.λπ.), καθώς και στην εδραίωση της κοινωνιας των πολιτών (ευαισθητοποίηση και εκπαίδευση σε θέματα ανθρωπίνων δικαιωμάτων, υποστήριξη στα ανεξάρτητα μέσα ενημέρωσης κ.λπ.).

Ποιές δράσεις χρηματοδοτήθηκαν με τον τρόπο αυτόν; Η παρακολούθηση που εφαρμόζει η Επιτροπή, όσον αφορά τις δράσεις αυτές, της επιτρέπει να μας προσφέρει κάποιες πληροφορίες σχετικά με τη χρονική διάρκεια των αποτελεσμάτων τους;

Απάντηση του κ. Pinheiro εξ ονόματος της Επιτροπής (29 Απριλίου 1998)

Το 1997, προβλέπονταν για το κονδύλιο του προϋπολογισμού Β7-7020 «Δικαιώματα του ανθρώπου και δημοκρατία στις αναπτυσσόμενες χώρες» 17 εκατ. ECU. Κατά το ίδιο έτος, χρηματοδοτήθηκαν από το εν λόγω κονδύλιο 56 δράσεις στις χώρες ΑΚΕ και την Ασία. 22 από αυτές τις δράσεις, που αφορούσαν την ενίσχυση της άσκησης της κρατικής εξουσίας, αντιστοιχούσαν στο 51% του συνολικού προϋπολογισμού. Το υπόλοιπο διατέθηκε για την εδραίωση της κοινωνίας των πολιτών.

Πλήρης πίνακας των δράσεων που χρηματοδοτήθηκαν συνολικά από τα κονδύλια του προϋπολογισμού που περιλαμβάνει ο τίτλος Β7-7000 («Ευρωπαϊκή πρωτοβουλία για τη δημοκρατία και την προάσπιση των δικαιωμάτων του ανθρώπου») επισυνάπτεται στην ετήσια έκθεση με θέμα την υλοποίηση του ψηφίσματος του Συμβουλίου και των κρατών μελών, συνελθόντων στο πλαίσιο του Συμβουλίου, σχετικά με τα δικαιώματα του ανθρώπου, τη δημοκρατία και την ανάπτυξη, που εγκρίθηκε στις 28 Νοεμβρίου 1991.

Η Επιτροπή, μέσω των εκθέσεων εκτέλεσης, τις οποίες υποβάλλουν οι οργανώσεις που είναι αρμόδιες για την υλοποίηση των χρηματοδοτούμενων από αυτό το κονδύλιο δράσεων, είναι σε θέση να παρακολουθεί την εφαρμογή, τα αποτελέσματα και, κατά συνέπεια, τη βιωσιμότητα αυτών των δράσεων, βραχυπρόθεσμα και μεσοπρόθεσμα. Η ανωτέρω παρακολούθηση ενισχύεται και συμπληρώνεται με πληροφορίες και σχόλια που διαβιβάζουν οι αντιπροσωπίες της Επιτροπής στις χώρες, στις οποίες εκτελούνται οι δράσεις. Τέλος, όσον αφορά τις πολιτικώς ευαίσθητες δράσεις και όσες συνεπάγονται σημαντικό χρηματοδοτικό κόστος, προγραμματίζεται η διενέργεια αξιολογήσεων ad hoc.

Η Επιτροπή, μέσω διερευνητικών αποστολών, καθορίζει σταδιακά τη στρατηγική συνεργασίας που θα τηρήσει έναντι κάθε χώρας μεσοπρόθεσμα και μακροπρόθεσμα. Αυτές οι αποστολές δεν αποσκοπούν απλώς στον εντοπισμό των προτεραιοτήτων προς χρηματοδότηση στον τομέα των δικαιωμάτων του ανθρώπου, αλλά και στον καθορισμό των χρηματοδοτικών πόρων που θα πρέπει να χρησιμοποιηθούν (κονδύλια του προϋπολογισμού, εθνικό ενδεικτικό πρόγραμμα, κεφάλαια υποκατάστασης, κεφάλαια για δράσεις ενθάρρυνσης) και των οργανώσεων που θα αναλάβουν την εκτέλεση των δράσεων.

Έτσι, στη Ρουάντα, μετά τα τραγικά γεγονότα του Απριλίου του 1994, ως πρωταρχικός τομέας συνεργασίας επελέγη η ενίσχυση του δικαστικού συστήματος. Από το 1994, χρηματοδοτήθηκαν από το ανωτέρω κονδύλιο του προϋπολογισμού δράσεις σε αυτόν τον τομέα, για την εκτέλεση των οποίων παρασχέθηκε στήριξη σε εξειδικευμένες μη κυβερνητικές οργανώσεις («Rιseau des citoyens», «Δικηγόροι Χωρίς Σύνορα», «Pιnal Reformι International»), με δικαιούχους το Διεθνές Ποινικό Δικαστήριο για τη Ρουάντα και το Υπουργείο Δικαιοσύνης της Ρουάντα, συνολικού ύψους 7,5 εκατ. ECU. Συμπληρωματικά και σε συντονισμό με τις ως άνω δράσεις, εγκρίθηκε στο πλαίσιο του προγράμματος αποκατάστασης έργο ύψους 7 εκατ. ECU που αποσκοπεί στην αποκατάσταση της δικαστικής υποδομής.

Η χάραξη στρατηγικής για τη συνεργασία με κάθε επιμέρους χώρα, που θα περιλαμβάνει αποτελεσματικό συντονισμό και συμπληρωματικότητα των διαθέσιμων χρηματοδοτικών πόρων, αυξάνει την αποτελεσματικότητα και τη βιωσιμότητα των δράσεων που χρηματοδοτεί η Επιτροπή.